Klop die spanning van huiskoop - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Klop die spanning van huiskoop
Klop die spanning van huiskoop
Huiskoop is van die stresvolste dinge wat jy in jou lewe kan doen. Volgens 'n onlangse Britse opname is dit selfs méér stresvol as egskeiding, die dood van 'n grootouer, of bankrotskap. Presies die helfte van die deelnemers het gesê dat hulle 'n negatiewe ervaring met huiskoop gehad het.
Waarom is huiskoop so onaangenaam? Prokureurs wat sloer, die wete dat die koop enige tyd deur die mat kan val, die groot som geld wat op die spel is, baie papierwerk, en 'n eindelose hoeveelheid foonoproepe aan eiendomsagente, is blykbaar die vyf stresvolste aspekte van huiskoop.
Hoewel jy nie al die faktore van huiskoop kan beheer nie, is daar dinge wat jy kan doen om onnodige stres te voorkom:
Spaar soveel jy kan. Dit is Rhys Dyer, die uitvoerende hoof van ooba, Suid-Afrika se grootste fasiliteerder van huisleningfinansiering, se raad. Eerstens sal jy vir die deposito moet spaar. Min mense kry deesdae 100%-lenings, en boonop is dit wys om minstens 'n 10%-deposito te spaar. Nie net sal jy dan 'n beter rentekoers by die bank kan beding nie, maar jy sal ook makliker 'n lening kry en baie minder spanning ervaar.
Jy sal verder vir die registrasie- en oordragskoste, asook die verhuisingskoste moet begroot. Onthou dat daar ekstra maandelikse uitgawes soos erfbelasting, munisipale diensgelde en versekering gaan wees. Voorkom onnodige stres deur genoeg geld te spaar en vir al die bykomende uitgawes te begroot.
Bestee minder as twee derdes van jou salaris
Banke sal nie sommer 'n lening toestaan tensy 'n derde van jou inkomste (voor aftrekkings) besteebaar is nie. Deur te beplan en te sorg dat jy minder as 66% van jou salaris bestee, kan jy ook baie spanning voorkom.
Skuld en kredietwaardigheid
Adrian Goslette, die uitvoerende direkteur van RE/MAX van Suider-Afrika, beveel aan om ander skuld af te betaal voordat jy huiskoop oorweeg. Jou kredietgeskiedenis gaan ter sprake kom wanneer jy vir 'n lening aansoek doen, so moenie agterstallig met kredietpaaiemente raak nie.
Weet waarvoor jy kwalifiseer
Een van die maniere om die onsekerheid van huiskoop te verminder, is om vooraf goedkeuring vir 'n lening te kry. Dan weet jy presies waarvoor jy kwalifiseer en teen watter rentekoers jy kan leen. Dit sal ook baie druk van jou afhaal as jy 'n verbandbemiddelaar gebruik. 'n Verbandbemiddelaar berei jou aansoek om 'n huislening voor en beding vir jou verbande by al die banke. Sodoende kan jy die banke vergelyk en 'n meer ingeligte besluit neem.
Maak alle nodige dokumente vooraf bymekaar sodat jy nie hoef te skarrel wanneer jy 'n aanbod op 'n huis wil maak nie. Jy gaan jou identiteitsdokument, bewys van inkomste, en drie maande se bankstate nodig hê.
Damien Gayle, 2014, "How buying a house is more stressful than bankruptcy, divorce and even the death of a loved-one, according to poll", The Daily Mail, http://www.dailymail.co.uk/news/article-2690545/How-buying-house-stressful-bankruptcy-divorce-death-loved-one-according-poll.html.
Good House Keeping, [s.a], "Wil jy 'n huis koop?", http://www.goodhousekeeping.co.za/af/family-relationships/setting-up-house/.
Hanlie Stadler, 2015, "Huiskoop 101: Skrop nes so pynloos as moontlik", Netwerk 24, http://www.netwerk24.com/ontspan/2015-01-31-huiskoop-101-skrop-nes-so-pynloos-as-moontlik.
Property 24, 2015, "6 steps to buying your first home", http://www.property24.com/articles/6-steps-to-buying-your-first-home/21290.
Property 24, 2015, "How to get ready to buy your first home", http://www.property24.com/articles/how-to-get-ready-to-buy-your-first-home/22217.
Property 24, 2015, "Tips for a stress-free buying process", http://www.property24.com/articles/tips-for-a-stress-free-home-buying-process/21457.